Henrik Forsberg (jääkiekkoilija)
Henrik Forsberg (s. 10. syyskuuta 1985 Vaasa) on suomalainen jääkiekkopuolustaja, joka pelaa SM-liigajoukkue KooKoossa.
Forsberg syntyi Vaasassa, mutta pelasi koko junioriuransa JYPissä, jossa hän voitti C-nuorten SM-hopeaa vuonna 2001, B-nuorten SM-hopeaa vuonna 2002 sekä A-nuorten Suomenmestaruuden vuonna 2006, SM-hopeaa vuonna 2004 ja SM-pronssia vuonna 2005. Forsberg nostettiin JYPin SM-liigarinkiin kaudeksi 2004–2005, jolloin hän pelasi liigassa kuusi runkosarja- ja kolme playoff-ottelua. Kaudella 2005–2006 Forsberg pelasi loukkaantumisten takia vain kolme ottelua SM-liigassa ja 13 A-nuorissa.
Kausi 2006–2007 oli Forsbergille ensimmäinen kokonainen ja varsinainen tulokaskausi SM-liigassa ja se toi hänelle 49 runkosarjaottelussa tehot 1+3=4. Forsbergin liigauran avausmaali syntyi 30. tammikuuta 2007 ylivoimalla Hämeenlinnan Pallokerhoa vastaan. Kausi 2007–2008 Forsbergillä jäi taas rikkonaiseksi. Hän pelasi SM-liigassa 12 runkosarja- ja kolme playoff-ottelua. Forsberg pelasi kauden aikana myös lainalla peräti kolmessa eri Mestis-joukkueessa; Savonlinnan Pallokerhossa, Vaasan Sportissa ja Mikkelin Jukureissa. Kauden 2008–2009 hän pelasi pääosin JYPin farmijoukkue D Teamissa. Liigaotteluita Forsbergille kertyi 18.
Kaudeksi 2009–2010 Forsberg siirtyi vuoden mittaisella sopimuksella Mikkelin Jukureihin. Hän jatkoi joukkueessa myös kaudella 2010–2011, joka päättyi Mestis-hopeaan. Forsberg paikkasi myös kahden SM-liigaottelun verran Saimaan Pallon loukkaantumisia loka-marraskuun 2010 vaihteessa.
Forsberg jatkoi kaudella 2011–2012 uraansa KooKoossa, jonka kapteeniksi hän nousi. Forsberg kuitenkin joutui kauden kynnyksellä noin puoleksitoista kuukaudeksi sivuun veneluun murtuman takia. Hän voitti kauden päätteeksi Mestis-pronssia. Kauden 2012–2013 kynnyksellä Forsberg siirtyi ottelukohtaisella sopimuksella Kajaanin Hokin riveihin. Hän pelasi vahvasti 12 ottelua tehopistein 2+8=10 ja teholukemalla +9, kunnes olkapäävamma päätti Forsbergin kauden jo lokakuun 2012 lopulla.
Toukokuussa 2013 Forsberg siirtyi try-outille Tampereen Ilvekseen, mutta hänen koejaksonsa ei kuitenkaan tuottanut jatkosopimusta. Forsberg siirtyi sen sijaan vuoden mittaisella sopimuksella HC Keski-Uudenmaan joukkueeseen kaudeksi 2013–2014. Hän aloitti joukkueen kapteenina. Forsberg siirtyi lokakuussa 2013 lainalla Helsingin IFK:hon paikkaamaan loukkaantumisia. Kahdeksan siellä pelatun ottelun aikana Forsberg vakuutti HIFK:n seurajohdon ja sai joukkueeseen loppukauden kattaneen sopimuksen. Hän teki SM-liigan yhden kauden piste-ennätyksensä tehtyään 35 runkosarjaottelussa tehot 3+3=6.
Kaudeksi 2014–2015 Forsberg siirtyi 1+1-vuotisella sopimuksella Rauman Lukkoon. Hän teki liigauransa ensimmäisen playoff-maalin varsin hyvään paikkaan 30. maaliskuuta 2015 kuudennessa puolivälieräottelussa vieraissa Kalevan Palloa vastaan, sillä Forsbergin osuma jäi Lukon 1–2-voittoon päättyneen ottelun ratkaisumaaliksi ja se ratkaisi joukkueelle myös välieräpaikan. Hänet palkittiin ottelun "Ilta-Sanomien" kolmen tähden tähtipelaajana. Kaudeksi 2015–2016 Forsberg siirtyi kaksivuotisella sopimuksella Hämeenlinnan Pallokerhon riveihin.
Forsberg pelasi kaudeksi 2017–2018 kaksivuotisella sopimuksella KooKoohon, joka oli noussut kaksi vuotta aiemmin SM-liigaan. Hänet nimettiin joukkueen varakapteeniksi. Forsberg ei kuitenkaan pelannut loukkaantumisen takia koko kaudella.
Forsbergin pikkuveli Patrik on pelannut jääkiekkoa Mestis-tasolla.